રમતગમતનું જીવનમાં મહત્ત્વ માત્ર મનોરંજન અને સમય પસાર કરવા પૂરતું મર્યાદિત નથી પરંતુ, જુદી-જુદી રમતો જીવનમાં ઉત્સાહ, ધીરજ, આત્મવિશ્વાસ, લક્ષ્ય પ્રાપ્તિની ધગશ, એકાગ્રતા જેવા ગુણોને પણ ખીલવે છે. કોઈ રમતમાં જીત મળે તો તે જીવનમાં જુસ્સા અને ખુશીને વધારે છે, હાર મળે તો જિંદગીનાં ઘા જીરવવાની, ફરીથી બેઠું થઈ લક્ષ્ય પ્રાપ્તિ માટે જૂની ભૂલો સુધારી વધારે બહેતર બનાવાની સૂઝ વિકસાવે છે. જામનગરવાસીઓ પણ હવે જીવનની આ રોમાંચક ક્ષણોને માણવામાં પાછળ નથી રહ્યા અને તેથી જ રાયફલ શૂટીંગની રમત તરફ આકર્ષાઈ રહ્યા છે. જામનગરવાસીઓનાં શોખને સંતોષવા મૂળ ભાવનગરનાં વતની અને હાલ જામનગરમાં સ્થાયી થયેલા જયરાજસિંહ જયદેવસિંહ વાઘેલાએ ગયા વર્ષથી જામનગર જિલ્લાની સૌથી પહેલી ખાનગી, રાયફલ ટ્રેનીંગ ક્લબ શરૃ કરી છે. તાલીમાર્થીઓને પદ્ધતિસરની તાલીમ આપવા ઈચ્છુક જયરાજસિંહ ગુજરાત સ્ટેટ રાઈફલ એસોસિએશનનાં સર્ટીફાઈડ ઈન્સ્ટ્રક્ટર છે.